KIRJALLINEN KYSYMYS P-0902/00 esittäjä(t): Efstratios Korakas (GUE/NGL) neuvostolle. Puuvillan tukijärjestelmän uudistaminen.



Virallinen lehti nro 374 E , 28/12/2000 s. 0183 - 0184



KIRJALLINEN KYSYMYS P-0902/00 esittäjä(t): Efstratios Korakas (GUE/NGL) neuvostolle (20. maaliskuuta 2000) Aihe: Puuvillan tukijärjestelmän uudistaminen Asetuksen 1553/95/ETY(1) 6 artiklassa komissio velvoitetaan toimittamaan markkinointivuoden 1999/2000 alkuun mennessä neuvostolle kertomus puuvillan tukijärjestelmän toiminnasta ja esittämään ehdotus järjestelmän uudistamisesta vain, mikäli kertomus osoittaa sen tarpeelliseksi. Komissio on kuitenkin esittänyt uudistamisehdotuksen välittömästi. Perusteluissaan komissio toteaa, että tämä velvoite (kertomuksen laatiminen Kreikan liittymisasiakirjaan liitetyn pöytäkirjan n:o 4 11 kohdan mukaisesti perustetun järjestelmän toiminnasta) täytettiin osittain jo antamalla neuvostolle kertomus puuvillan tukijärjestelmää koskevista Kreikan hakemuksista (KOM(1998) 10 lop). Komissio ei ole täyttänyt velvollisuuksiaan ja on lisäksi ehdotuksensa perusteluissa esittänyt ajatuksia, jotka täydellisen tutkimuksen puuttuessa antavat tämän alan toiminnasta sellaisen kuvan, joka ei vastaa todellisuutta. Puuvillan tukijärjestelmän kustannukset riippuvat suurelta osin puuvillan maailmanmarkkinahinnasta. Komissio toteaa, että kustannukset voivat ylittää 900 miljoonaa euroa. Ehdotuksensa esittämisen ajankohdaksi komissio on valinnut ajan, jolloin maailmanmarkkinahinnat ovat alhaisimmillaan puuvillan tukijärjestelmän viimeksi toteutetun uudistuksen jälkeen. Lisäksi komission ehdotuksen hyväksymisestä lähtien tähän päivään asti (vajaan kolmen kuukauden aikana) puuvillan maailmanmarkkinahinta on noussut 48 prosenttia. Uudistusehdotuksesta on vajaassa kolmessa kuukaudessa tullut vanhentunut ja tarpeeton. Tämän vuoksi niillä toimielimillä, joiden on otettava kantaa komission ehdotukseen, on ratkaistavanaan kolme ongelmaa: 1) se tosiasia, että komissio ei ole noudattanut sille asetettuja velvoitteita 2) luotettavan analyysin puuttuminen ja 3) suhdanteisiin perustuvien perustelujen käyttö, joka voi antaa väärän kuvan todellisuudesta. Vaatiiko neuvosto komissiolta, että se noudattaa sille asetuksessa 1553/95/ETY asetettuja velvoitteita? Pyytääkö neuvosto komissiota esittämään uuden, päivitetyn ehdotuksen, jossa otetaan huomioon kertomus puuvillan tukijärjestelmän toiminnasta? (1) EYVL L 148, 30.6.1995, s. 45. Vastaus (25. toukokuuta 2000) Esiteltyään neuvostolle helmikuussa 1998 kertomuksen Kreikan esittämistä pyynnöistä puuvilla-alalla ja noudattaen neuvoston kesäkuussa 1998 antamaa kehotusta komissio on toimittanut neuvostolle joulukuussa 1999 kaksi ehdotusta puuvillan tukijärjestelmän uudistamiseksi. Kuten arvoisa parlamentin jäsen on varmaankin voinut todeta, komission ehdotukset, joissa säilytetään nykyisen tukijärjestelmän päälinjat, koskevat tärkeää sarjaa luonteeltaan taloudellisia, teknisiä, talousarvioon liittyviä ja ympäristöllisiä tekijöitä, joista heijastuu se, miten monitahoisia analyyseja komissio on suorittanut näiden ehdotusten laatimiseksi. Ehdotukset ovat tällä hetkellä neuvoston elinten perusteellisessa tarkastelussa. Neuvosto tekee asiasta aikanaan päätöksen. Päätöksen tekemiseksi neuvosto tarkastelee huolellisesti lausuntoa, jonka parlamentti sille asiasta toimittaa.